DA Den Europæiske Unions Tidende L 354/1

RÅDETS FORORDNING (EF) Nr. 2041/2004

af 15. november 2004

om import af visse stålprodukter med oprindelse i Den Russiske Føderation

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

(1) Det Europæiske Kul- og Stålfællesskab (EKSF) og regeringen for Den Russiske Føderation indgik den 9. juli 2002 en aftale om handel med visse stålprodukter (1), i det følgende benævnt »aftalen«. De nødvendige gennemførelsesbestemmelser blev vedtaget ved Kommissionens beslutning 2002/602/EKSF af 8. juli 2002 om forvaltning af visse restriktioner for indførslen af visse stålprodukter fra Den Russiske Føderation (2). Efter EKSF-traktatens udløb er Det Europæiske Fællesskab indtrådt i alle rettigheder og forpligtelser i henhold til aftalen.

(2) Ved Kommissionens beslutning 2002/602/EKSF fastsættes der kvantitative lofter for importen i Fællesskabet.

(3) I betragtning af den kraftige stigning i efterspørgslen på verdensplan efter visse stålprodukter og de deraf følgende vanskeligheder for visse brugere i Fællesskabet med at skaffe disse stålprodukter på Fællesskabets marked er det nødvendigt at tillade en større import i Fællesskabet end oprindeligt aftalt i aftalen. De pågældende stålprodukter (varmtvalsede pladeemner i ruller) tariferes under Taric-kode 7208370010, 7208380010 og 7208390010.

(4) Det er vigtigt, at de ekstra mængder er til rådighed så snart som muligt. Genforhandling af aftalen og siden gennemførelse af den i sin ændrede form vil tage for lang tid. Det er derfor at foretrække, at der anvendes en autonom foranstaltning.

(5) Af hensyn til det indre marked må det sikres, at de formaliteter, som importører i Fællesskabet skal opfylde, er identiske, uanset hvor toldformaliteterne i forbindelse med varerne finder sted.

(6) Produkter, der er anbragt i frizone eller indført i henhold til procedurerne for toldoplag, midlertidig indførsel eller aktiv forædling (suspensionsordningen), bør ikke afskrives på de kvantitative lofter for de pågældende produkter.

(7) For at denne forordning kan anvendes effektivt, må der kræves EF-importlicens for overgang til fri omsætning i Fællesskabet af de pågældende produkter sammen med en ordning for administrationen af udstedelsen af sådanne EF-importlicenser.

(8) For at sikre at disse kvantitative lofter, der er fastsat ved denne forordning, ikke overskrides, bør der følges en særlig forvaltningsprocedure, hvorefter de kompetente myndigheder i medlemsstaterne ikke udsteder importlicens uden Kommissionens forudgående bekræftelse af, at der fortsat er mængder til rådighed af det pågældende kvantitative loft —

UDSTEDT FØLGENDE FORORDNING:

Artikel 1

Uanset beslutning 2002/602/EKSF tillades der import i Fællesskabet af ekstra mængder på op til 200 000 tons af de stålprodukter, der er omhandlet i stk. 2, med oprindelse i Den Russiske Føderation.

Stålprodukterne tariferes under Taric-kode 7208370010, 7208380010 og 7208390010. Tariferingen af produkterne er baseret på Fællesskabets told- og statistiknomenklatur, i det følgende benævnt den »kombinerede nomenklatur« eller »KN«. Oprindelsen af de produkter, der er omfattet af denne forordning, fastlægges i overensstemmelse med gældende regler i Fællesskabet.

Artikel 2

1. Frigivelse til fri omsætning i Fællesskabet af de i artikel 1 anførte stålprodukter med oprindelse i Den Russiske Føderation er betinget af, at der forelægges importlicens udstedt af medlemsstaternes myndigheder i overensstemmelse med bestemmelserne i artikel 4.

2. For at sikre at de mængder, for hvilke der udstedes importlicenser, på intet tidspunkt overstiger de samlede kvantitative lofter, udsteder de i bilag II anførte kompetente myndigheder i medlemsstaterne først importlicens, efter at Kommissionen har bekræftet, at der stadig er disponible mængder til rådighed inden for de kvantitative lofter.

3. I denne forordning anses fra datoen fra dens anvendelse et produkt for at være afsendt på den dato, hvor det indlades eksporttransportmidlet. Afsendelsen skal ske senest den 31. december 2004.

Artikel 3

1. De kvantitative lofter, der er omhandlet i artikel 1, gælder ikke for produkter, som er anbragt i frizoner eller på frilagre eller indført under proceduren for toldoplag, midlertidig indførsel eller aktiv forædling (suspensionsordningen).

2. Når de i stk. 1 omhandlede produkter efterfølgende frigives til fri omsætning, enten i uforandret stand eller efter bearbejdning eller forarbejdning, finder artikel 2, stk. 2, anvendelse, og de således frigivne produkter afskrives på de kvantitative lofter, der er fastsat i artikel 1.

Artikel 4

1. Med henblik på anvendelsen af artikel 2, stk. 2, underretter de i bilag II anførte kompetente myndigheder i medlemsstaterne, inden de udsteder importlicenser, Kommissionen om de mængder, for hvilke de har modtaget ansøgning om importlicens. Kommissionen bekræfter straks, om der er plads inden for lofterne til import af de mængder, for hvilke der er ansøgt om importlicens, i den rækkefølge medlemsstaternes underretning er modtaget (efter »først til mølle-princippet«). Importlicensen udstedes inden fem arbejdsdage efter positiv bekræftelse fra Kommissionen.

2. De ansøgninger, der indgår i underretningerne til Kommissionen, er gyldige, hvis de hver især indeholder tydelig angivelse af eksportlandet, den mængde, der skal indføres, kontingentåret, den medlemsstat, hvor produkterne skal overgå til fri omsætning, og den specifikke kode til identifikation af de i artikel 1 nævnte produkter. De nødvendige tekniske regler for en forsvarlig forvaltning af disse kvantitative lofter aftales med Forbindelsesudvalget for Stål.

3. De i stk. 1 og 2 nævnte underretninger formidles elektronisk via det integrerede net, der er etableret til dette formål, medmindre det af tvingende tekniske årsager midlertidigt er nødvendigt at benytte andre kommunikationsmidler.

4. Kommissionen bekræfter så vidt muligt over for myndighederne hele den mængde, der er angivet i de modtagne ansøgninger.

5. Importlicenserne eller tilsvarende dokumenter udstedes i overensstemmelse med bilag I.

6. Importlicenser, der udstedes i medfør af denne forordning, er gyldige på hele Fællesskabets toldområde. En EF-importør kan ansøge om en importlicens hos enhver af de kompetente myndigheder.

7. Importøren skal indgive sin ansøgning senest inden den 31. december 2004, og den skal indeholde følgende:

a) ansøgerens fulde navn og adresse (herunder telefon- og telefaxnummer, og evt. identifikationsnummer, som anvendes af de kompetente nationale myndigheder), samt momsregistreringsnummer, hvis den pågældende er momspligtig

b) fulde navn og adresse på ansøgerens klarerer eller repræsentant (samt telefon- og telefaxnummer)

c) eksportørens fulde navn og adresse

d) nøjagtig varebeskrivelse, herunder — varernes handelsbetegnelse — kode i den kombinerede nomenklatur (KN-kode) — oprindelsesland — forsendelsesland

e) nettovægt i kg og også mængde i den foreskrevne enhed, hvor den er forskellig fra nettovægten, efter position i den kombinerede nomenklatur

f) varernes værdi i euro cif Fællesskabets grænse pr. KN-kode

g) de pågældende produkters kvalitet som eventuelt sekundavarer eller deklasserede varer (3)

h) forventet periode og sted for toldklareringen

i) hvorvidt ansøgningen er en gentagelse af en tidligere ansøgning vedrørende samme kontrakt

j) en genpart af salgs- eller købskontrakten og af proformafakturaen

k) følgende erklæring, dateret og underskrevet af ansøgeren, hvis efternavn skrives med blokbogstaver: »Undertegnede bekræfter herved, at de i denne ansøgning afgivne oplysninger er rigtige og afgivet i god tro, og at jeg er etableret i Fællesskabet«.

8. Gyldighedsperioden for en importlicens er fire måneder. På behørigt begrundet anmodning fra en importør kan en medlemsstats myndigheder forlænge gyldighedsperioden med yderligere to måneder.

9. På betingelser, som de kompetente nationale myndigheder fastsætter, kan de tillade, at erklæringer eller anmodninger fremsendes eller udskrives elektronisk. De kompetente nationale myndigheder skal imidlertid have adgang til al dokumentation og bevismateriale.

10. Importlicensen kan udstedes elektronisk, når blot de berørte toldsteder har adgang til dokumentet via et edb-net.

11. Importørerne er ikke forpligtet til at importere hele den mængde, der er angivet i importlicensen, i en enkelt sending.

Artikel 5

1. Konstateres det, at enhedsprisen i forbindelse med den pågældende transaktion er mindre end 5 % højere eller lavere end den pris, der er angivet i importlicensen, eller at den samlede mængde af de produkter, der frembydes til import, overstiger den mængde, der er angivet i importlicensen med mindre end 5 %, er dette ikke til hinder for, at de pågældende produkter kan overgå til fri omsætning.

2. Ansøgningerne om importlicens og selve dokumenterne er fortrolige. De er forbeholdt de kompetente nationale myndigheder og ansøgeren.

Artikel 6

Denne forordning træder i kraft på tredjedagen efter offentliggørelsen i Den Europæiske Unions Tidende.

Den anvendes indtil den 31. december 2004.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 15. november 2004. På Rådets vegne M. VAN DER HOEVEN Formand

(1) EFT L 195 af 24.7.2002, s. 55. Senest ændret ved aftale mellem Det Europæiske Fællesskab og regeringen for Den Russiske Føderation (EUT L 255 af 31.7.2004, s. 33).

(2) EFT L 195 af 24.7.2002, s. 38. Senest ændret ved Rådets forordning (EF) nr. 1386/2004 (EUT L 255 af 31.7.2004, s. 1).

(3) Efter kriterierne i EFT C 180 af 11.7.1991, s. 4.

BILAG I